Abesifazana Bafuna Umhlabathi Osebizweni Labo
Ukungabi lamasimu kumbe amaphulazi aqondene labo abesifazana beZimbabwe bathi kuyabavimba ukunakekela imuli zabo ikakhulu abafelokazi
BULAWAYO — Abesifazana bathi lanxa kuyibo abaphethe ezokulima eZimbabwe, lokhu akukhanyi emithethweni yemaphandleni lapho umhlabathi omnengi ongowabesilisa kanye lakunhlelo zikahulumende zokubaphathisa kulumsebenzi okwenza kubenzima ukuthi baqhubeke benakekela imuli zabo. Eminyakeni yabo 1990 ilizwe lalilima okuzwayo okwathuthukisa ilizwe ngesilinganiso phose amatshumi amabili ekhulwini 18 – 20% yenotho yelizwe. Ingcwethi zokulima zithi uhlangothi lokulima lwabhidlika ngenxa yokwabiwa komhlabathi okungaphathwanga kuhle, ukuswelakala kwempahla edingakalayo yokulima kanye lokuguquka komkhathi izulu lingasani kakuhle. Kulezi insuku inengi labesifazana liqeda isikhathi salo emasimini lilima kuthi lasebusika lizame njalo ensimini zokulima ngokuthelezela ama Irrigation. Ukuswelakala kwemali kanye losekelo olubambekayo oluvela kuhulumende olokulungisa impompi zamanzi kanye lokuwadonsa kuthwalise abesifazana laba amagabha avuzayo lapho bezama ukuselela imuli zabo. UNkosikazi Sithenjisiwe Fuyane ulima emzinyathi lapho abathelela ngamanzi avela kumfula uMzingwane. Insimu le yeMzinyathi akuseyiyo leyana eyezolo, eyayikhanga odlulayo ngobuhle bezilimo zayo ezazithengiselwa emadolobheni akoBulawayo lasegwanda. Lamhla, abalima kulindawo balima khonokho nje okwanelisa bona lemuli zabo. Imibhida ebilinyiwe iyatsha kuthi ukuswelakala kothango kungenisa zonke izifuyo nje zizithaphuzela osekwenze abalima lapha balale emasimini. UFuyane uthi inengi labalimayo kulindawo ngabesifazana abangabafelokazi abadinga ukuziphilisa. Uqhubeke esithi ukuswelakala kothango sokubaphumise ijumo likamabuyaze ngoba belimela izifuyo nje. UFuyane uqhubeke esithi njengabomama ababevele bengasebenzi, kuqakathekile ukuthi uhulumende abanike ithuba lokuthi umhlabathi abawusebenzayo ubhaliswe ngawabo amabizo hatshi awabomkabo kuphela njalo abanikeze amathuba okuthola lokhu okudingakalayo okunjengenhlanyelo kanye lempompi zamanzi. UNkosikazi Edna Mabhena, laye olima kulindawo, uthi nxa kungela manzi kumbe ukudla emulini, abesifazana emakhaya yibo abasuka babhekane lobunzima bokukhangelana labantwana. Uqhubeke esithi kunjalo lasemasimini la lapho okuyibo abesifazana abawa bevuka bezama ukuphilisa imuli zabo. Uthi ukuswelakala kwamanzi lempompi esezivuza njalonje ngenxa yokuswela ozilungisayo sokusenza kubenzima ukuthi abalimi laba bathole isivuno esikhwabithekayo. Lanxa nje kulobunzima lobu, inhlanganiso ezizimele zodwa ziyaqhubeka ukudingela abesifazana imali zokubaphathisa ekulimeni. Uhulumende weJapan usenike inhlanganiso ye World Food Program imali engaphezu kwezigidi ezine - $4.2 million yokuphathisa abesifazana kwezokulima, lokupha ukudla emulini zabafelokazi kanye leziphethwe ngabantwana. UNkosikazi Siphephile Ncube, olima ePhaphama, eNyamayendlovu, uthi inhlanganiso ezizimele zodwa sezibaphathise ekulungiseni imigodi yamanzi eyayingasagobhozi. Uthi lanxa amanzi la engeneli sokungcono kulakuqala abasebehamba belandelana lemithunzi nje bephethe izandla, amasimu ehlezi ngenxa yokusilela kwamanzi. UNkosikazi Precious Tshuma, osebenza labesifazana, uthi inengi labomama litshona emasimini kuyilo elilimayo kodwa bafana lobabhemi okhala ngokuthi ukusebenza uyasebenza kodwa ukunotha mpu. Uthi kudingeka uncedo lokuphathisa abesifazana hatshi kuphela ngendlela ezintsha zokulima kodwa ukuthi benelise ukuba lomhlabathi obiza bona kuthi laleyomali abayithola ekulimeni lokhu babelamandla okuyisebenzisa bengayithathelwanga ngomkabo. Uhlangothi lwenhlanganiso yomanyano wamazwe omhlaba elikhangela ngokutholakala kokudla, iUnited Nations Food and Agriculture Organisation, luthi abesifazana yibo abaphethe udaba lokulima lokudingela imuli ukudla kuzwekazi le Africa lapho okutholakala abesifazana ababili kwabathathu bephatheke kulumsebenzi. Inhlanganiso le ithi abesifazana yibo abalima ukudla okungamatshumi ayisitshiyagalolunye ekhulwini okuphuma kuzwekazi leli.